Michael Jordan

Biografija

Gimė 1963 m. vasario 17 d. Brukline. Buvo ketvirtasis vaikas gausioje penkių vaikų šeimoje. Vaikystėje daugiausia žaidė beisbolą. Nuo 12 metų pradėjo lankyti krepšinio treniruotes. Palaipsniui tapo geriausiu mokyklos krepšinio komandos žaidėju, paskutiniame sezone vidutiniškai per rungtynes surinkdamas trigubą dublį. Mokyklos dešimtoje klasėje taip pat lankė lengvosios atletikos, amerikietiškojo futbolo ir beisbolo treniruotes. NCAA čempionate žaidė Šiaurės Karolinos universiteto krepšinio komandoje. 1981–1982 m. sezone buvo pripažintas geriausiu NCAA naujoku, o klubas laimėjo čempionatą. M. Džordanas čempionato finale įmetė pergalingus Š. Karolinos universiteto komandos taškus. Per tris sezonus Š. Karolinos universitete jis vidutiniškai per rungtynes pelnydavo 17,7 taško, atkovodavo 5 kamuolius bei atlikdavo 1,8 rezultatyvius perdavimus. 
Besimokydamas Š. Karolinos universitete, buvo pakviestas atstovauti JAV rinktinę 1983 m. vykusiose Pan Amerikos žaidynėse. Jose M. Džordanas tapo rezultatyviausiu rinktinės, laimėjusios čempionatą, žaidėju. 1984 m. vasaros olimpinės žaidynėse Los Andžele atstovaudamas JAV rinktinę, tapo olimpiniu čempionu bei rezultatyviausiu rinktinės žaidėju. 
1984 m. jį trečiuoju numeriu pašaukė Chicago Bulls klubas. Pagal 1984 m. NBA naujokų biržoje pašauktų žaidėjų pasiektus rezultatus, jis laikomas vienas geriausių NBA istorijoje. Jau pirmajame NBA sezone M. Jordanas buvo išrinktas į NBA Visų žvaigždžių rungtynių startinį penketą bei tapo geriausiu NBA metų naujoku. Antrajame NBA sezone M. Jordanas dėl traumos praleido daugumą reguliarojo čempionato rungtynių. Nors atkrintamosiose varžybose Čikagos „Bulls“ pralaimėjo Boston Celtics klubui, tačiau antrose rungtynėse M. Jordanas įmetė net 63 taškus – iki šiol daugiausia taškų, vieno žaidėjo pelnytų NBA atkrintamosiose varžybose. Trečiajame sezone M. Jordanas pelnė daugiau nei 3000 taškų, vidutiniškai 37 per rungtynes ir tapo antruoju, po V. Čemberleno tai pasiekusiu NBA žaidėju. Taip pat šiame sezone M. Džordanas tapo pirmuoju NBA žaidėju per sezoną atlikusiu daugiau nei 200 kamuolio perėmimų ir daugiau nei 100 blokų. Ketvirtajame sezone M. Jordanas buvo pripažintas Geriausiai besiginančiu NBA žaidėju. Nepaisant M. Jordano įspūdingų pasirodymų, Čikagos „Bulls“ klubas nuo 1987 m. iki 1990 m. tris kartus atkrintamosiose varžybose turėjo pripažinti Detroito Pistons klubo pranašumą. 1991 m. Chicago Bulls ne tik laimėjo reguliarųjį sezoną, bet ir pirmą kartą tapo NBA čempionais. M. Džordanas iškovojo pirmąjį NBA finalo naudingiausiojo žaidėjo titulą. Kitame NBA reguliariame sezone Chicago Bulls dar labiau dominavo, pasiekdama jame 67 pergales, o M. Džordanas laimėjo trečią karjeroje naudingiausio NBA žaidėjo bei antrą – NBA finalo naudingiausio žaidėjo titulus. 
1992 m. Olimpinėse žaidynėse M. Džordanas laimėjo antrą Olimpinio čempiono titulą. 1992/1993 m. NBA sezone Čikagos „Bulls“ laimėjo trečią iš eilės NBA čempionų titulą, o M. Džordanas pirmą kartą NBA istorijoje – trečią kartą iš eilės NBA finalo naudingiausio žaidėjo titulą.
1993 m. spalio 6 d., praėjus keliems mėnesiams po tėvo nužudymo ir po trijų pergalingų sezonų Čikagos „Bulls“ klube, M. Džordanas nutraukė krepšininko karjerą. 1994 m. kovo 31 d. M. Džordanas pasirašė kontraktą ir pradėjo žaisti beisbolą JAV profesionalų lygos Chicago White Sox klube. Tuo tarpu 1993/1994 m. sezone be M. Džordano Chicago Bulls pralaimėjo jau antrame NBA atkrintamųjų varžybų etape. 1995 m. kovo 18 d. M. Džordanas paskelbė apie sugrįžimą į Čikagos „Bulls“ komandą. Šiame sezone Čikagos „Bulls“ pasiekė Rytų konferencijos pusfinalį, kuriame šešerių rungtynių serijoje pralaimėjo Orlando „Magic“ klubui. Šis pralaimėjimas M. Džordanui buvo itin skaudus ir paskatino dar intensyviau rengtis naujam sezonui. 1995/1996 m. NBA sezone Čikagos „Bulls“ klubą papildė vienas geriausių NBA kovotojų dėl kamuolių Dennis Rodman, o tai leido Čikagos klubui laimėti reguliarų sezoną geriausiu rezultatu NBA istorijoje (72 pergalės/10 pralaimėjimų). Atkrintamosiose varžybose Čikagos „Bulls“ taip pat visiškai dominavo, per keturias serija patyrusi vos tris pralaimėjimus. M. Džordanas ketvirtą kartą buvo pripažintas geriausiu finalo serijos žaidėju. Šiame sezone jis taip pat iškovojo geriausio reguliariojo sezono bei Visų žvaigždžių rungtynių žaidėjo titulus. Po šios pergalės Čikagos „Bulls“ dar dvejus metus iš eilės iškovojo NBA čempionų žiedus (1997 m. ir 1998 m.). Prieš 1998/1999 m. NBA sezoną, baigėsi Čikagos „Bulls“ trenerio Phil Jackson kontraktas, iš klubo pasitraukė D. Rodmanas ir Scottie Pippen, NBA lygą sukaustė žaidėjų paskelbtas lokautas. Tokiomis aplinkybėmis, M. Džordanas 1999 m. sausio 13 d. antrą kartą paskelbė baigiantis krepšininko karjerą. 
Po metų – 2000 m. sausio 19 d. M. Džordanas paskelbė įsigijęs dalį Vašingtono „Wizards“ klubo akcijų ir ėmė kontroliuoti šio NBA klubo personalo klausimus. 2001 m. liepą M. Džordanas išreiškė nuomonę, kad jis grįžtų tęsti karjerą NBA, tačiau jau kitame klube. Tų pačių metų rugsėjo 25 d. M. Džordanas paskelbė sudaręs dvejų metų kontraktą su Vašingtono „Wizards“ klubu, bei nurodė, kad savo žaidėjo uždarbį skirs Rugsėjo 11 d. atakų aukoms paremti.
Dėl neįtikėtino šuolio M. Džordanas gavo pravardę „Air Jordan“. Jo siluetas naudojamas kaip prekinis ženklas gaminant AIR JORDAN sportbačius. Pats M. Džordanas viename interviu prisipažino jog šuolis, kurio siluetas dabar tapęs Nike simboliu, net nebuvo dėjimas į krepšį – tiesiog apšilinėjant prieš filmavimą jį nufotografavo pašokusį su kamuoliu.
M. Džordanas du kartus buvo įrašytas į Krepšinio šlovės muziejų – 2009 m. kaip individualus žaidėjas ir 2010 m. kaip 1992 m. JAV olimpinės krepšinio komandos narys.
2010 m. kovo 17 d. tapo Charlotte „Bobcats“ savininku, kontrolinį akcijų paketą nusipirkęs už, kaip pranešama, 275 mln. JAV dolerių sumą.
2013 m. gegužės 21 d. M. Jordan pasirašė sutikimą nuo 2014 m. sezono grąžinti komandai „Hornets“ pavadinimą.
2014 m. birželį M. Jordan padidino savo akcijų paketą „Hornets“ komandoje nuo 80 iki 89,5 %. Šiuo veiksmu jis savo turto vertę padidino iki 1 milijardo $.
2016 m. JAV prezidentas Barack Obama apdovanojo M. Jordan Prezidento laisvės medaliu.

M. Džordano NBA statistika

M. Džordanas per savo karjerą yra pelnęs 32 292 taškus, atkovojęs 6 672 kamuolius bei atlikęs 5 633 rezultatyvius perdavimus.